האקרים טוענים: פרצנו ל-HBO, מחזיקים בתסריט של משחקי הכס | גיקטיים
הילה חיימוביץ׳ | בתאריך 01 באוגוסט 2017 תגובה אחת אבטחת מידע
רשת הטלוויזיה האמריקאית HBO, שנמצאת בבעלותה של Time Warner, היא האחרונה ליפול קורבן למתקפת סייבר. בהודעה רשמית אישרה החברה כי היא חוותה ״תקרית סייבר״, ומיד החלה לחקור את האירוע ולעבוד ביחד עם גורמי אכיפת חוק וחברות אבטחה חיצוניות כדי להסדיר את הנושא. לטענת ההאקרים, אותה תקרית מסתכמת ב-1.5 טרה בייטים של נתונים, כאשר עד כה דלפו לרשת הפרקים הבאים של Ballers ו-Room 104, שרק השבוע עלתה לאוויר. הסוגיה הבעייתית ביותר שאיתה תיאלץ הרשת להתמודד היא עם הטענה שבין החומר שנגנב, נמצא גם לכאורה התסריט של הפרק הרביעי של משחקי הכס, ה-סדרה של HBO.
לא הפעם הראשונה (וגם לא האחרונה?)
הפרשה התחילה ביום ראשון האחרון, כאשר כתבים רבים קיבלו הודעת מייל אנונימית שהכריזה על הפריצה; ״היי לכל האנושות. ההדלפה הגדולה ביותר בעידן המרחב הקיברנטי מתרחשת. איך קוראים לה? אוי, שכחנו לספר. זה HBO ומשחקי הכס….!!!! למזלך נבחרת להיות מבין החלוצים הראשונים להוריד את החומר שדלף. תהנה ותפיץ את הבשורה. מי שיפיץ אותה הכי טוב, יזכה לראיון איתנו. HBO Is Falling״.
נכון לעכשיו HBO לא מתייחסת לאילו תכנים נגנבו, וגם במייל פנימי שנשלח לעובדי החברה על ידי המנכ״ל, ריצ'רד פלפלר, סוגיה זו לא זוכה להתייחסות פרטנית; ״כפי שרובכם בוודאי שמעו כבר, החברה נפלה קורבן לתקרית סייבר, אשר הובילה לגניבה של מידע קנייני, כולל חלק מהסדרות שלנו״. עדיין לא ברור היקף התקיפה, ועד כמה ההבטחות של האקרים קרובות למציאות. בכל מקרה, נכון לעכשיו עתידה של משחקי הכס נראה ורוד, ועד כה אף אף פרק או תסריט שלו לא דלפו לרשת.
לפני כשנתיים וחצי HBO נאלצה להתמודד עם תקרית דומה ואף חמורה יותר, במסגרתה דלפו ארבעת הפרקים הראשונים של העונה החמישית לרשת הרבה לפני מועד שידורם המקורי. בתגובה לדליפה, החלה HBO לרדוף אחר גולשים אינדיבידואלים שזוהו כמורידים או מפיצים את הפרקים באופן פיראטי. המטרה העיקרית הייתה משתמשי תוכנת הטורנטים BitTorrent, שקיבלו אזהרות רשמיות ומפורשות לחדול מפעילותם לאלתר או שהרשת תנקוט נגדם בצעדים כמו ניתוק המשתמש על ידי ספק האינטרנט לפי כתובת IP בגין הפרת זכויות יוצרים. בסופו של דבר, לא נראה ש-HBO ספגה נזק משמעותי מדליפת הפרקים, שכן הקרנת פרק הבכורה של העונה החדשה שבר שיא רייטינג של 8 מיליון צופים.
1 תגובה on "האקרים טוענים: פרצנו ל-HBO, מחזיקים בתסריט של משחקי הכס"
הבא האקרים טורקיים הפילו את הגרסה הפקיסטנית של גדולי האתרים
קודם האקרים טוענים: גנבנו ופרסמנו מידע של משרד ראש הממשלה, בנק הפועלים וצה"ל